Kommissionens forordning (EF) nr. 2477/2001

af 17. december 2001

om støtte til transport af sukkerrør i de franske oversøiske departementer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1452/2001 af 28. juni 2001 om særlige foranstaltninger for visse landbrugsprodukter til fordel for de franske oversøiske departementer og om ændring af direktiv 72/462/EØF og om ophævelse af forordning (EØF) nr. 525/77 og (EØF) nr. 3763/91 (Poseidom)(1), særlig artikel 18, og

ud fra følgende betragtninger:

(1) Ifølge artikel 16 i forordning (EF) nr. 1452/2001 kan der ydes støtte til transport af sukkerrør fra den mark, hvor de er høstet, til modtagestederne. Støtten fastsættes på grundlag af afstand og andre objektive transportkriterier, og den kan ikke udgøre mere end halvdelen af de transportomkostninger pr. ton, der er fastsat af de franske myndigheder i hvert departement. Denne støtte ydes for sukkerrør såvel til forarbejdning til sukker som til fremstilling af rom.

(2) Transportomkostningerne varierer meget i de franske oversøiske departementer. Der bør derfor fastsættes faste støttebeløb, dels under overholdelse af et gennemsnitligt støttebeløb pr. departement, dels på ikke over halvdelen af transportkostningerne pr. ton, indtil faste maksimale beløb. De franske myndigheder bør fastsætte de enhedsbeløb, som ydes til producenterne efter objektive kriterier, som disse myndigheder selv fastsætter. Disse beløb kan gradueres, bl.a. efter størrelsen af den transporterede tonnage.

(3) Støtteansøgningerne skal vedlægges et transportbevis. Frankrig kan træffe alle andre supplerende foranstaltninger, der måtte være nødvendige for anvendelsen af denne ordning.

(4) For at sikre en ensartet behandling af sukkerrør, der høstes og transporteres i produktionsåret 2001/02, bør der foranstaltningerne, der er fastsat i denne forordning, anvendes fra 1. juli 2001.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

1. Den støtte til transport af sukkerrør fra marken til modtagelsesstedet, der er fastsat i artikel 16 i forordning (EF) nr. 1452/2001, udbetales på nærværende forordnings betingelser til den producent, der leverer sine sukkerrør direkte til modtagelsesstedet.

2. Sukkerrør skal for at være berettiget til transportstøtte være bestemt til sukkerproduktion eller til fremstilling af rom.

3. Støtten ydes for sukkerrør af sund og sædvanlig handelskvalitet.

4. Som modtagelsessted betragtes vægten eller selve fabrikken i tilfælde af direkte levering til denne, hvad enten det er en sukkerfabrik eller en destillationsvirksomhed.

Artikel 2

1. Producentens transportudgifter fastsættes på grundlag af afstanden fra udkanten af marken til modtagelsesstedet og andre objektive kriterier såsom betingelserne for adgangen til marken og eksistensen af naturbetingede ulemper.

2. Medmindre andet gælder ifølge stk. 3, kan de fastsatte enhedsbeløb for støtten til en producent ikke overstige:

a) halvdelen af de efter stk. 1 fastsatte transportomkostninger pr. ton

b) det maksimale beløb for hvert departement, som er på:

5,49 EUR/t for Réunion

5,34 EUR/t for Guadeloupe

3,96 EUR/t for Martinique

3,81 EUR/t for Fransk Guyana.

3. Støtten til transport af sukkerrør fastsættes for hvert enkelt departement af de franske myndigheder for de pågældende mængder under overholdelse af følgende gennemsnitlige enhedsbeløb:

3,2 EUR/t for Réunion

2,5 EUR/t for Guadeloupe

2,0 EUR/t for Martinique

2,0 EUR/t for Fransk Guyana.

Artikel 3

1. Støtteansøgninger indgives til de af Frankrig udpegede kompetente myndigheder.

2. Støtteansøgningerne vedlægges leveringslister for sukkerrørene, udarbejdet af de kompetente organer eller af de forarbejdningsvirksomheder, som Frankrig har udpeget for hvert departement.

Artikel 4

Frankrig træffer alle de supplerende foranstaltninger, der er nødvendige for anvendelsen af denne forordning, herunder fastsættelsen af bestemmelser for indgivelse af ansøgning, for kontrol af de i artikel 1 nævnte bilag samt for kontrol af de leverede mængder af sukkerrør.

Artikel 5

Frankrig giver Kommissionen meddelelse om følgende:

a) Senest fire måneder efter denne forordnings ikrafttræden meddeles:

- kriterierne for fastsættelse af de enhedsbeløb, der ydes til producenterne

- de supplerende foranstaltninger, der er fastsat i henhold til artikel 4.

b) I den årlige rapport, der er fastsat i artikel 27 i forordning (EF) nr. 1452/2001, angives for hver enkelt departement:

- de samlede mængder af sukkerrør, udtrykt i ton, for hvilke der er ansøgt om støtte

- det samlede støttebeløb og variationen i støttebeløbene pr. transporteret ton

- eventuelle ændringer af de kriterier og supplerende foranstaltninger, der omhandles i litra a).

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes for alle sukkerrør, der transporteres fra 1. juli 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. december 2001.

På Kommissionens vegne

Franz Fischler

Medlem af Kommissionen

(1) EFT L 198 af 21.7.2001, s. 11.